सीनियर नेशनल हॉकी चैंपियनशिप की मेजबानी पहले राजस्थान की झोली में रही थी कि अचानक उत्तर प्रदेश को मेजबानी का मौका मिल गया। इसी बीच सैफई में बेहतर सुविधाओं को देखते हुए यहां प्रतियोगिता कराने का फैसला लिया गया। 6 से 10 जून तक चलने वाली प्रतियोगिता में मेजबान उत्तर प्रदेश के अलावा बुंदेलखंड, मध्यप्रदेश, राजस्थान, मध्य भारत, उत्तराखंड और भोपाल की टीमें भाग ले रही हैं। इस टूर्नामेंट में विजेता टीम को मुंबई में जून के अंत में सीनियर लेबल चैंपियनशिप में सेंट्रल जोन का प्रतिनिधित्व करने का मौका मिलेगा। चैपिंयनशिप के उद्घाटन के मौके पर सांसद धर्मेद्र यादव ने कहा कि यह उत्तर प्रदेश के साथ इटावा के लिए गर्व की बात है कि राष्ट्रीय स्तर की प्रतियोगिता हो रही है। धीरे धीरे यहां अन्य तरह की प्रतियोगिताओं का आयोजन करवाया जाएगा। राष्ट्रीय स्तर के क्रिकेट मैच करवाने के लिए भी यहां व्यवस्था की जा रही है। उत्तर प्रदेश हॉकी संघ के अध्यक्ष एवं ब्लाक प्रमुख सैफई तेज प्रताप सिंह ने कहा कि यह प्रतियोगिता हासिल करने के लिए वृहद प्रयास किए गए हैं। इस सपने को साकार होता देख अच्छा महसूस हो रहा है। यहां खेल की हर तरह की सुविधाएं हैं। नई प्रतिभा को उभरने का मौका मिलेगा। वहीं उद्घाटन से पूर्व सुबह की पाली में एमपी एकेडमी व भोपाल एकेडमी के मध्य हुए रोमांचक मुकाबले में भोपाल एकेडमी 05-02 के अंतर से विजयी रहा। यूपी व बुंदेलखंड की टीमों ने एकतरफा मुकाबले में क्र मश: मध्य भारत व उत्तराखंड को पराजित किया। उद्घाटन के मौके पर बतौर विशिष्ठ अतिथि एसएमजीआई के चेयरमैन विवेक यादव, हॉकी संघ के वाइस प्रेसिडेंट जनमेजय सिंह, चौधरी चरण सिंह डिग्री कालेज के प्राचार्य रमा शंकर यादव, माउंट लिटेरा के प्रबंधक अतिवीर सिंह यादव, अर्जुन एवार्डी देवेश चौहान, उत्तर प्रदेश हॉकी संघ के सचिव विवेक गुप्ता मौजूद रहे।